text: Virksomhed stillede om til overlevelse i Danmark
  27 februar 2014 kl. 15.35
  Dyneproducenten DYKON A/S i Lunderskov bruger højst fem arbejdsminutter på hvert produkt, og det er årsagen til, at virksomheden stadig producerer i Danmark.
  DYKON var for syv år siden i krise, og det fik ledelsen til at gå i gang med at automatisere. Antallet af medarbejdere blev reduceret fra 140 til 70 gennem naturlig afgang og nedlæggelse af natholdet.
  I dag har virksomheden 85 ansatte, og alle arbejdsgange er blevet automatiseret. For eksempel er pakkeriet blevet 90 procent mere effektivt.
  Sidste år kom virksomheden ud med et overskud på 4,2 millioner kroner, og gælden på 50 millioner kroner er betalt.
  Finansminister Bjarne Corydon (S) besøgte torsdag virksomheden for at se, hvordan arbejdspladser til ufaglærte kan bevares i Danmark.
  Antallet af industriarbejdspladser i Sydjylland er fra 2009 til og med 2013 faldet fra 82.781 til 65.309. I hele landet er antallet faldet fra 359.622 til 286.578.
  